Johari Abdul Malik - 'imam za 21. stoljeće'
Premda je odrastao kao kršćanin, imam sveučilišta Howard u Washingtonu vjeruje da je 'rođen kao musliman': "U pravom smislu riječi, svi
Imam Johari Abdul Malik jedan je od najpoznatijih i najuglednijih vjerskih čelnika u Washingtonu. U slijedećem prilogu koji je pripremila redakcija Glasa Amerike na jeziku urdu, čut ćemo zašto ga mnogi nazivaju 'muslimanskim imamom za 21. stoljeće'. Imam Johari Abdul Malik odrastao je u Brookynu, u New Yorku, u obitelji episkopalnih kršćana. Međutim, vremenom se zainteresirao za islam te je prešao na tu religiju tijekom postdiplomskog studija. Danas je prvi službeno priznati muslimanski kapelan u jednoj visokoobrazovnoj instituciji, sveučilištu Howard u Washingtonu. Johari Abdul Malik ima diplome iz kemije i genetike, pravi je vođa svoje zajednice, glazbenik te strastveni igrač golfa no nadasve, on je vjernik, uvjeren da 'svi ljudi mogu ostvariti velika djela'. "Što Superman radi većinu vremena? Ništa. No svako malo od njega se traži da učini nešto nadljudsko, da ima mogućnost iskazivanja brige, da voli, da uviđa i iznosi svoja mišljenja. U tim trenucima on je nadčovjek. Većina nas smo takvi samo što nismo svjesni takvih trenutaka" - objašnjava naš sugovornik. Premda je odrastao kao kršćanin, imam Johari Abdul Malik vjeruje da je 'rođen kao musliman'. "U pravom smislu riječi, svi smo rođeni kao muslimani. Ja se nisam priključio nečem novome, nisam promijenio svoju vjeru. Ja sam samo pratio prirodni napredak i providnost proroka" - kaže imam na sveučilištu Howard. Takav prirodni progres doveo je do toga da postane vjerski čelnik, američki imam. "U našoj zajednici važni su oni ljudi koji su odgovorni, koji brinu, koji imaju znanje i obrazovanje dovoljno da vode druge unutar zajednice. Pored toga što propovijeda o životu i vjeri, imam Johari također predaje islam na jednom koledžu u Virginiji. Kaže da su te dvije njegove uloge dosta različite: "Propovjednik kaže: to je ono u što vjerujemo i nemojte sumnjati u moje riječi. Učitelj pak kaže: potaknut ću vaš mozak da obradi informaciju koji u vam dajem. Mislite o njoj, dovedite je u pitanje, doznajte više i onda ćemo razgovarati kako bismo vidjeli umijete li razmišljati. Neovisno o tome predaje li, propovijeda, ili igra golf, Imam Johari inspiracija je svojim brojnim sljedbenicima.